《长亭怨慢》
清代·俞绣孙

正三月、落花飞絮。岁岁魂销，绿波南浦。剩有红笺，断肠留得断肠句。

一江春水，量不尽、情如许。欲别更徘徊，但泪眼、盈盈相觑。

日暮。纵归舟不远，已抵万重云树。无眠强睡，怕辜负、翠衾分与。

想别后、独自归来，对罗帐、凄凉谁语。只两地相思，挑尽一灯疏雨。

作者简介：俞绣孙，字彩裳，德清人。樾女，仁和赣州知府许祐身室。有《慧福楼幸草》。